El Departament d'Agricultura Alimentació i Acció Rural (DAR), creu necessari continuar el procés d'estructuració organitzativa dels diversos sectors agraris de Catalunya, amb l'objectiu d'adaptar-los als reptes derivats de la nova política agrària comuna (PAC) iniciada l'any 2003, així com als futurs acords de la Ronda Doha de l'Organització Mundial del Comerç (OMC), en aquests moments en procés de negociació.
Especialment sensible a aquest nou marc normatiu i comercial, és el sector de la fruita fresca que a més ha vist com recentment s'ha modificat la seva Organització Comuna de Mercat (OCM), mitjançant un acord assolit al Consell de Ministres d'Agricultura i Pesca de la Unió Europea dels dies 11 i 12 de juny de 2007, que properament es veurà reflectit en un nou Reglament d'aplicació a partir del dia 1 de gener de 2008, i que derogarà el Reglament CE 2200/1996, de 28 d'octubre, que estableix l'OCM en el sector de les fruites i hortalisses (DOUE núm. 297, de 21.11.1996), el Reglament CE 2201/1996, de 28 d'octubre, que estableix l'OCM en el sector dels productes transformats a base de fruites i hortalisses (DOUE núm. 297, de 21.11.1996), així com el Reglament CE 2202/1996, de 28 d'octubre, que estableix un règim d'ajuts als productors de determinats cítrics (DOUE núm. 297, de 21.11.1996).
En aquest context de la fruita fresca, l'Associació Catalana d'Organitzacions de Productors de Fruita (Catalonia Qualitat), entitat que va néixer l'any 1992 com a Comitè Econòmic de la Fruita Dolça, té entre els seus objectius la representació i defensa dels interessos econòmics del sector productor de fruita catalana, així com l'adopció de normes comunes de reconeixement de la producció, de la comercialització i de la protecció del medi ambient, i tot el que es relaciona amb la regulació del mercat i la promoció dels productes.
El DAR considera que la tasca realitzada per Catalonia Qualitat des dels seus inicis fins la seva consolidació com a Associació Catalana d'Organitzacions de Productors de Fruita l'any 2000, ha estat fonamental per ajudar a l'estructuració del sector de la fruita de Catalunya, mitjançant l'elaboració de plans sectorials, disposicions sobre normalització i qualitat de la fruita, aforaments i previsions de collites, informació sobre preus de mercat de fruita i informes i treballs tècnics relacionats amb el pla de reconversió de plantacions de fruita dolça de Catalunya, així com en les tasques de promoció de la fruita amb la inversió d'importants recursos econòmics i humans.
En aquest sentit es constata que Catalonia Qualitat reuneix els requisits i els mitjans per col·laborar amb l'Administració agrària catalana, amb l'objectiu que el sector fructícola català pugui fer front, en condicions d'avantatge, als nous reptes que li planteja tant la nova OCM de Fruites i Hortalisses com els Acords de l'OMC.
D'acord amb això, a proposta de la Direcció General d'Agricultura, Ramaderia i Innovació, i en ús de les atribucions que m'han estat conferides per la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Es reconeix l'entitat Catalonia Qualitat, constituïda com a Associació Catalana d'Organitzacions de Productors de Fruita, com a entitat col·laboradora del Departament d'Agricultura, Alimentació i Acció Rural (DAR), que facilitarà suport tècnic per ajudar a la vertebració econòmica del sector de la fruita fresca de Catalunya.
Les funcions de Catalonia Qualitat com a entitat col·laboradora del DAR consistiran en actuacions d'assistència tècnica i de promoció de la fruita dolça.
Les actuacions d'assistència tècnica consistiran en la realització d'aforaments i previsions de collita i elaboració d'estocs de fruita fresca, així com l'anàlisi de dades estadístiques (consum i comerç), l'intercanvi setmanal de preus, la informació setmanal de cotitzacions internacionals, el desenvolupament de marques i totes les que li siguin encarregades pel DAR.
Les actuacions de promoció de la fruita dolça consistiran en fomentar-ne el consum; fer estudis de mercat; assessorar en accions de promoció i informació en centres d'ensenyament; campanyes genèriques de comunicació i/o campanyes dirigides als productes del territori, marques de qualitat i denominacions, entre d'altres.
El DAR podrà plantejar consultes a Catalonia Qualitat sobre les qüestions referents al desenvolupament de l'OCM de Fruites i Hortalisses i la seva posada en marxa, les campanyes de promoció, els mecanismes de gestió de crisis greus de mercat, la comercialització i l'extensió de normes, així com la millor aplicabilitat i operativitat de la nova regulació del sector de la fruita a Catalunya.
4.1 La col·laboració de Catalonia Qualitat amb el DAR es concretarà mitjançant la subscripció d'un conveni de col·laboració que tindrà caràcter anual, i que serà prorrogable automàticament si cap de les dues parts el denuncia amb una antelació mínima de tres mesos a la finalització de la seva vigència.
4.2 El conveni de col·laboració haurà de contenir les actuacions a desenvolupar per l'entitat col·laboradora durant l'any de vigència, les quantitats econòmiques assignades pel DAR per cobrir les despeses de la col·laboració, així com la forma de seguiment del procés de col·laboració.
4.3 La pròrroga del conveni de col·laboració s'instrumentarà mitjançant addendes.
El DAR haurà de preveure als seus pressupostos anuals la dotació econòmica corresponent per fer front a les actuacions encarregades a Catalonia Qualitat.
Es crea la Comissió de seguiment de les actuacions previstes al conveni de col·laboració, que serà presidida pel/per la director/a general competent en la matèria i que comptarà amb tres representants de Catalonia Qualitat i tres representants del DAR, un/a dels quals serà de la Direcció General d'Agricultura, Ramaderia i Innovació, un/a de la Direcció General de Planificació i Relacions Agràries i un/a de la Direcció General d'Alimentació, Qualitat i Indústries Agroalimentàries.
Es deroga l'Ordre de 2 d'agost de 1995, per la qual es declara entitat col·laboradora del Departament d'Agricultura, Ramaderia i Pesca el Comitè Econòmic de la Fruita Dolça de Catalunya (DOGC núm. 2087, d'11.8.1995).